
Обраћам се Већу за студије при Универзитету, Универзитета у Београду са молбом да ми се као студенту академских мастер студија:
РЕЛИГИЈА У ДРУШТВУ, КУЛТУРИ И ЕВРОПСКИМ ИНТЕГРАЦИЈАМА, 120 ЕСПБ, одобри израда мастер рада.

Наслов тезе:
ЈЕВРЕЈСКО ГРОБЉЕ У ЗВОРНИКУ

Научни циљ предложене тезе:
Јеврејско гробље у Зворнику представља значајан споменик културног наслеђа и важан материјални трег историје јеврејске заједнице у овом делу региона. Ипак, упркос његовом историјском и културном значају, овај локалитет до сада није био предмет систематске научне документације и свеобухватне стручне анализе. Циљ овог мастер рада је научна валоризација и интерпретација Јеврејског гробља у Зворнику кроз анализу надгробних споменика, њихових натписа и симболике, као и сагледавање његовог значаја у ширем контексту јеврејског културног наслеђа региона, са посебним освртом на питања његовог очувања и заштите.

Предмет рада:
Предмет овог рада је Јеврејско гробље у Зворнику као културно-историјски локалитет од значаја за проучавање наслеђа јеврејске заједнице у овом делу региона. Истраживање је усмерено на анализу надгробних споменика као основних јединица проучавања, при чему се посматрају њихови материјали, облици, уметничке карактеристике и симболика. Посебна пажња посвећена је епиграфској анализи натписа на хебрејском, немачком и локалном језику, који пружају увид у културни идентитет и друштвени положај припадника јеврејске заједнице.
Поред формалних и иконографских карактеристика споменика, предмет рада обухвата и историјски контекст настанка и развоја јеврејске заједнице у Зворнику, просторну организацију гробља, као и анализу његовог тренутног физичког стања. Локалитет се истовремено посматра и у ширем регионалном контексту јеврејских гробаља, како би се утврдиле његове специфичности и место у оквиру културног наслеђа јеврејских заједница у југоисточној Европи.

Истраживачка питања:
Полазећи од предмета и циља истраживања, рад настоји да одговори на следећа истраживачка питања:
1. Које су основне типолошке, материјалне и уметничке карактеристике надгробних споменика на Јеврејском гробљу у Звронику?
2. Какве информације о културном, религијском и друштвеном идентитету јеврејске заједице у Зворнику пружају натписи и симболика на надгробним споменицима?
3. На који начин се зворничко јеврејско гробље уклапа у шири историјски и културни контекст јеврејских гробаља у региону?
4. Какво је тренутно стање очуваности локалитета и које мере би могле допринети његовој адекватној заштити, презентацији и укључивању у савремене праксе очувања културног наслеђа?

Методе рада:
Истраживање Јеврејског гробља у Зворнику заснива се на интердисциплинарном приступу који комбинује више научних метода ради свеобухватне анализе локалитета са историјског, уметничког и конзерваторског аспекта. Основу рада чине историјска и историјско-уметничка метода. Историјска метода користи се за проучавање развоја јеврејске заједницеу Зворнку и историјског контекста настанка гробља, док историјско-уметничка метода омогућава анализу обликовних, стилских и симболичких карактеристика надгробних споменика.
У раду се примењује и епиграфска метода, која подразумева препис, превод и анализу натписа на надгробним споменицима.ова метода омогућује тумачење података о именима, породичним односима, датумима и језичким карактеристикама натписа, што пружа значајан увид у културни идентитет и друштвени положај припадника јеврејске заједнице.
Поред тога, примењује се компаративна и дескриптивна метода. Компаративна метода служи за упоређивање зворничког гробља са другим јеврејским гробљима у региону, како би се утврдиле његове сличности и специфичности у оквиру ширег културног и историјског контекста. Дескриптивна метода користи се за детаљан опис споменика, њихових материјала, натписа, симболике и тренутног стања очуваности.
Посебан значај има теренски рад, који обухвата систематско документовање локалитета, фотографисање и евидентирање надгробних споменика, као и анализу њихове просторне организације. Истраживање је допуњено архивским и библиографским проучавањем доступне грађе. Комбинацијом наведених метода омогућено је целовито сагледавање локалитета, од његових историјских и уметничких карактеристика до питања очувања и заштите културног наслеђа.

Структура рада:
Мастер рад је структуриран у шест основних поглавља.
У првом поглављу, Уводу, дефинисани су предмет и циљ истраживања, као и методолошки оквир рада. Такође се указује на значај теме и основна полазишта истраживања.
Друго поглавље, Историјски контекст, бави се настанком и развојем Јеврејског гробља у Зворнику, као и историјом јеврејске заједнице у овом граду. Посебна пажња је посвећена околностима оснивања гробља крајем XIX века и улози јеврејске заједнице у друштвеном и економском животу града.
У трећем поглављу, Уметничка анализа, анализирају се споменици као основни предмет истраживања. Анализирају се њихови материјали, облици и стилске карактеристике, као и симболика и натписи који сведоче о религијским и културним облежјима заједнице.
Четврто поглвље, Компративна анализа, посвећено је упоређивању јевресјког гробља са другим сличним локалитетима у региону, како би се утврдиле његове специфичности у ширем друштвено-историјском контексту.
Пето поглавље разматра стање очуваности локалитета и изазове његове заштите, уз анализу тренутног стања споменика и разматрање могућих мера за њихову конзервацију и адекватну презентацију.
У Закључку се синтетизују резултати истраживања и указује на значај Јеврејског гробља у Зворнику као дела културног наслеђа и места сећања на јеврејску заједницу која је оставила значајан траг у исрторији града.

